Oudweermaglid wat vrou skiet wéér nie in hofCarine van Staden en Johan Harmse. Foto: Via Facebook Die saak teen die voormalige weermagkorporaal wat Carine van Staden in Augustus 2017 ten aanskoue van haar verloofde in spitsverkeer in die noorde van Pretoria geskiet het, is uitgestel aangesien hy nog nie weer in hegtenis geneem is nie. Jacob Marakalla (35) het Maandag nóg ’n hofverskyning in die streekhof in Pretoria-Noord misgeloop waar die saak in sy afwesigheid tot 30 November uitgestel is. Dit gee die staat kans om Marakalla op te spoor en in hegtenis te neem, sê Lumka Mahanjana, woordvoerder van die Nasionale Vervolgingsgesag (NVG). ’n Lasbrief is reeds vir Marakalla se inhegtenisneming uitgereik nadat hy vantevore versuim het om in die hof te verskyn. Jacob Marakalla (regs) en sy regsverteenwoordiger wag Donderdagoggend vir die hofverrigtinge om te begin. Foto: Tania Heyns Marakalla staan tereg op aanklagte van poging tot moord, roekelose of nalatige bestuur, die versuim om op ŉ ongelukstoneel stil te hou en die rig van ŉ vuurwapen. Hy is destyds op waarskuwing vrygelaat en was nie in aanhouding nie. Van Staden is op 10 Augustus 2017 geskiet toe sy en haar verloofde, Johan Harmse, van Daspoort op sy motorfiets op pad was na vriende in Montana. Marakalla was glo in ŉ amptelike weermagvoertuig en het Harmse se motorfiets skrams getref en weggery. Die paartjie het die voertuig agternagesit en by ŉ verkeerslig voorgekeer waarna die insittende in die voertuig Van Staden op ŉ kort afstand in die linkerbors geskiet het. Die man het daarna glo ook sy vuurwapen op Harmse wat nog op sy motorfiets was, gerig voordat die verkeerslig groen geword en hy weggery het. Van Staden is die betrokke aand na die Montana-hospitaal gehaas en moes sedertdien talle operasies ondergaan om die skade onder meer aan haar longe te herstel. Sy sukkel sedertdien met haar gesondheid. Marakalla se verweer is dat hy destyds gedink het hy word gekaap.